Tesla vingefast i vaskehall

En av vingedørene på en Tesla Model X åpnet seg og gikk i taket under vask på bensinstasjon.

Publisert: Publisert: 16. mai 2019

En Tesla Model X fikk et ublidt møte med vaskemaskinen torsdag. Foto: Leserbilde

Jone Østebø Journalist

Denne artikkelen er over ett år gammel

Eieren av en Tesla Model X var uheldig med bilvasken dagen før 17. mai.

Mens bilvasken var i gang, gikk plutselig vingedøren på venstre side opp av seg selv og satte seg fast i vaskemaskinen.

Uhellet skjedde på Shell-stasjonen på Madlaveien i Stavanger.

– Vi tror at en sensor i bilen kan ha blitt truffet av en vannstråle, slik at døren gikk opp. Antakeligvis hadde ikke kunden låst dørene før bilvasken, sier Thomas Danielsen, kategoriansvarlig for bilvask i St1, som driver alle Shell-stasjonene i Norge.

At dører og vinduer bør være lukket under bilvask, er gammelt nytt for de fleste, men kanskje ikke at dørene bør være låst.

Utsnitt som viser hvor døren ble sittende fast. Foto: Leserbilde

– Ved inngangen til vaskehallene våre står det fem punkter om hva man bør huske på under bilvask, og der står det at dørene bør være låst, sier Danielsen.

Danielsen har fått opplysninger om at vingedøren ble skadet, men ikke hvordan bilen ble satt fri igjen.

– Det blir nok en forsikringssak, og så blir det opp til forsikringsselskapet å vurdere hvem som hadde skylden for uhellet.

Aftenbladet har ikke kommet i kontakt med bileieren.